Lucrările de conservare a Cazinoului din Constanța vor fi terminate în data de 14 noiembrie, de Ziua Dobrogei.

Clădirea simbol a orașului va fi astfel protejată împotriva furtunilor violente, de pe malul mării, din timpul iernii.

Monumentul va fi conservat până când Compania Națională de Investiții va începe restaurarea acestuia – transmite corespondenta Europa FM, Ghiulfer Predescu.

Lucrările de conservare a Cazinoului includ mai multe operațiuni printre care montare gard pentru interzicere acces, înlocuire geamuri, reparații șarpantă și învelitoare lipsă, curățare jgheaburi și evacuare apă, demontare candelabre, hidroizolații terase etc.

După finalizarea lucrărilor de punere în siguranță, clădirea Cazinoului va fi împrejmuită într-un mod atractiv, cu un mash care înfățișează imaginea monumentului.

Între timp, Compania Naţională de Investiţii, care a preluat Cazinoul din 2014, actualizează documentaţia de avizare a lucrărilor de restaurare.

Administrația locală este de părere că lucrările de restaurare și reabilitare a Cazinoului vor fi finalizate la sfârșitul anului 2020.